เศรษฐศาสตร์มธ.คาดปีนี้เศรษฐกิจโต 2.8%
นักเศรษฐศาสตร์ มธ. - ธปท. - ศูนย์วิจัยกสิกรไทย ชี้เศรษฐกิจโลกไม่หนุนส่งออกไทยโตเพิ่ม แถมภัยแล้ง - หนี้ครัวเรือนยังฉุด คาดปีนี้โต 2.8%
4 เม.ย. 2559

นักเศรษฐศาสตร์ มธ. - ธปท. - ศูนย์วิจัยกสิกรไทย ชี้เศรษฐกิจโลกไม่หนุนส่งออกไทยโตเพิ่ม แถมภัยแล้ง - หนี้ครัวเรือนยังฉุด คาดปีนี้โต 2.8%
นายณัฐพงษ์ พัฒนพงษ์ อาจารย์คณะเศรษฐศาสตร์ มหาวิทยาลัยธรรมศาสตร์ (มธ.) กล่าวในงานสัมมนาของคณะคณะเศรษฐศาสตร์ มหาวิทยาลัยธรรมศาสตร์ (มธ.) หัวข้อ "เศรษฐกิจโลกกับโอกาสการฟื้นตัวของเศรษฐกิจไทย" ว่า คาดว่าอัตราการเติบโตทางเศรษฐกิจ(จีดีพี)ปีนี้นาจะโตที่ 2.8% ภายใต้สมมติฐานที่การส่งออกโตได้ 4% แต่จากภาวะเศรษฐกิจโลกในปัจจุบันน่าจะเติบโตได้ไม่สูงมาก และภาวะเศรษฐกิจโลกยังให้ผลในเชิงลบต่อเศรษฐกิจไทยด้วย โดยความแตกต่างกันของเศรษฐกิจประเทศขนาดใหญ่ โดยสหรัฐฯฟื้นตัวได้ดีขึ้น แต่ยุโรป ญี่ปุ่น รวมถึงจีนยังชะลอ ไม่ได้เอื้อให้การค้าและการส่งออกไทยดีขึ้น บวกกับโครงสร้างการส่งออกของไทยเองก็เป็นปัญหาไม่สามารถโตตามทิศทางเศรษฐกิจและการค้าโลกได้เหมือนเดิม
"จากภาวะที่เป็นอยู่เช่นนี้ ทำให้การส่งออกของไทยมีโอกาสโตได้ต่ำกว่าที่คาดไว้ ดูเฉพาะการส่งออกไทยไปยุโรปและญี่ปุ่นก็มีสัดส่วนกว่า 20% ของการส่งออกทั้งหมดแล้ว ส่งออกไปจีนอีกประมาณ 11% ฉะนั้น หากประเทศเหลานี้ชะลอบริโภคน้อยย่อมส่งผลกระทบต่อส่งออกไทยอยู่แล้ว โอกาสที่จีดีพีจะโตต่ำกว่าคาดจึงมีมากขึ้น"นายณัฐพงษ์ กล่าว
นายณัฐพงษ์ กล่าวว่า อย่างไรก็ดี ในสถานการณ์เช่นนี้ การดำเนินนโยบายการกระตุ้นของรัฐบาลไม่สามารถชดเชยการส่งออกที่ลดลงได้หมด แต่ยังดีกว่าไม่มีมาตรการอะไรออกมาเลย และยังดีที่ภาคการท่องเที่ยวไทยเติบโตได้สูง ทำให้ชดเชยการบริโภคที่จะลดลงจากปัญหาภัยแล้งได้ ถ้าท่องเที่ยงโตประมาณ 10-20% อาจชดเชยภัยแล้งได้ทั้งหมด
น.ส.ณชา อนันต์โชติกุล หัวหน้ากลุ่มงานวิจัย สถาบันวิจัยเศรษฐกิจ ป๋วย อึ้งภากรณ์  ธนาคารแห่งประเทศ(ธปท.) กล่าวว่า มาตรการกระตุ้นของภาครัฐช่วยชดเชยส่งออกไม่ได้ แต่ก็สามารถช่วยพยุงการบริโภคได้ อย่างไรก็ดี สถานการณ์เช่นนี้อย่าฝากความหวังกับการดำเนินนโยบายการเงินหรือการผ่อนคลายดอกเบี้ยมากนัก เพราะการเติบโตที่แม้จริงควรมาจากการยกระดับศักภาพการผลิตหรือผลิตภาพของเศรษฐกิจที่แท้จริง
นายศิวัสน์ เหลืองสมบูรณ์ หัวหน้าศูนย์วิจัย บริษัทศูนย์วิจัยกสิกรไทย กล่าวว่า ปีนี้ศูนย์ฯคาดว่าเศรษฐกิจจะโตที่ระดับ 3% โดยมีปัจจัยเสี่ยงจากภาวะเศรษฐกิจโลกที่ฟื้นไม่เต็มที่ซึ่งจะกระทบส่งออก นอกจากนี้ยังมีปัจจัยเสี่ยงจากปัญหาภัยแล้งยังอาจฉุดการบริโภคหรือการใช้จ่ายในประเทศของครัวเรือนให้ลดลง และภาวะเศรษฐกิจไทยที่ฟื้นตัวยังไม่เต็มที่อาจมีผลให้ระดับหนี้ครัวเรือนเพิ่มขึ้นด้วย เพียงแต่การเพิ่มจะมีอัตราเร่งที่ไม่สูงนัก